Document ID: 32004R0401

Uredba Sveta (ES, Euratom) št. 401/2004
z dne 23. februarja 2004
o uvedbi posebnih začasnih ukrepov za zaposlovanje uradnikov Evropskih skupnosti zaradi pristopa Cipra, Češke, Estonije, Madžarske, Latvije, Litve, Malte, Poljske, Slovenije in Slovaške
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 283 Pogodbe,
ob upoštevanju predloga Komisije, ki ga je predložila po posvetovanju Odbora za kadrovske predpise,
ob upoštevanju mnenja Evropskega parlamenta [1],
ob upoštevanju mnenja Sodišča Evropskih skupnosti [2],
ob upoštevanju mnenja Računskega sodišča [3],
ob upoštevanju naslednjega:
(1) Zaradi bližnjega pristopa Cipra, Češke, Estonije, Madžarske, Latvije, Litve, Malte, Poljske, Slovenije in Slovaške je treba sprejeti posebne začasne ukrepe, ki odstopajo od Kadrovskih predpisov za uradnike Evropskih skupnosti (Kadrovski predpisi).
(2) Glede na število držav pristopnic in število potencialno vključenih oseb morajo navedeni ukrepi, čeprav začasni, ostati v veljavi daljše obdobje. 31. december 2010 se zdi najbolj ustrezen datum za prenehanje veljavnosti teh ukrepov.
(3) Glede na izjemne okoliščine in predvidene prihodnje splošne potrebe je treba organizirati tudi natečaje za zaposlovanje uradnikov, katerih prvi jezik je eden od obstoječih 11 uradnih jezikov. To je namenjeno zagotavljanju spoštovanja načel, navedenih v členu 27 Kadrovskih predpisov, vključno z zaposlovanjem na čim širši geografski osnovi.
(4) Glede na izjemen obseg bližnjega pristopa je treba to uredbo sprejeti pred dejanskim dnem pristopa, tako da se lahko opravijo vse priprave, ki so potrebne, da se omogoči uresničitev načrtovanega zaposlovanja čim prej po pristopu -
SPREJEL NASLEDNJO UREDBO:
Člen 1
1. Ne glede na določbe drugega in tretjega odstavka člena 4, člena 7(1), tretjega odstavka člena 27 in točk (a), (b) in (c) člena 29(1) Kadrovskih predpisov, se lahko po dejanskem dnevu pristopa Cipra, Češke, Estonije, Madžarske, Latvije, Litve, Malte, Poljske, Slovenije in Slovaške in do 31. decembra 2010 prosta delovna mesta zapolnijo z imenovanjem državljanov zadevnih držav v okviru predvidenih mest in ob upoštevanju proračunskih razprav.
2. Imenovanja se opravijo:
(a) za vse razrede po dejanskem dnevu pristopa;
(b) razen za razreda A1 in A2, po opravljenih natečajih na podlagi usposobljenosti in testov, ki se organizirajo, kot je opredeljeno v Prilogi III h Kadrovskim predpisom.
Člen 2
Do 31. decembra 2010 se organizirajo splošni natečaji tudi za zaposlovanje uradnikov, katerih prvi jezik je eden od obstoječih 11 uradnih jezikov; navedeni natečaji istočasno zajemajo vse te jezike.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. februarja 2004

Labels: 9
15